Hudacký, Ján, poslanec NR SR (2014-06-11):
Ďakujem ešte raz za slovo. Vážená pani podpredsedníčka, vážené kolegyne, kolegovia, dovoľte mi, aby som uviedol návrh zákona o medzigeneračnej solidarite v rodinách, ktorý tiež nazývame priliehavým pracovným názvom – zákon o troch grošoch. V podstate tento návrh zákona alebo jeho ťažiskom sú formy podpory viacgeneračnej solidarity v rodinách, teda solidarity medzi viacerými generáciami. Keďže nehovoríme o jednoduchej rodine manželia a deti, ale hovoríme o trochu širšej rodine, teda aj o starých rodičoch, hovoríme o rodičoch a ich deťoch, resp. z pohľadu starých rodičov o vnúčatách, tak aby sme posilňovali tú možnosť spolužitia týchto viacerých generácií. Návrh teda počíta s troma formami tejto podpory. Je to jednak podpora viacgeneračného spolužitia, čo je prakticky snaha o spoločné bývanie. Takisto daňový bonus – prvý groš, a napokon dávka – tretí groš. Aby bola solidarita medzi generáciami v rodinách fyzicky možná, je potrebné vytvoriť čo najpriaznivejšie podmienky na to, aby mohli príslušníci viacerých generácií v rodinách bývať spolu. A to nielen v období, keď majú manželia malé deti, ale aj keď dospejú, aj v prípade spolužitia viacerých ako dvoch generácií. Aj keď takéto spolužitie kladie pri dnešnom spôsobe života na členov viacgeneračnej rodiny zvýšené nároky, ak ho bude štát podporovať, prispeje k prehlbovaniu zmyslu pre solidaritu priamo v základných bunkách spoločnosti. Zároveň tým však ušetrí verejné zdroje, ktoré sú potrebné vynaložiť na starostlivosť o ľudí, čo sa už alebo ešte postarať o seba sami nedokážu, a musí sa o nich postarať štát. V rodine môže byť takáto starostlivosť ľudsky prirodzenejšia a spoločensky efektívnejšia. Daňový bonus – prvý groš, vychádza zo starej ľudovej múdrosti príbehu o troch grošoch. Z tohto príbehu vyplýva, že generácia, ktorá je aktuálne najviac pri sile a ekonomicky aktívna, by si mala svoje príjmy rozložiť tak, aby myslela aj na generáciu, ktorú je povinná vychovať, pamätať i na tú, ktorá vychovala ju. Daňový bonus by mal motivovať rodičov tak, aby sa usilovali o ďalšie zvyšovanie kvalifikácie svojich detí nad rámec povinnej školskej dochádzky. Žijeme v dobe, keď je investícia do vzdelanie azda najvýznamnejšou investíciou, a preto záujem na takejto forme medzigeneračnej solidarity je jedným zo zásadných záujmov modernej spoločnosti a jej budúcnosti. Z vyššie uvedeného alebo z uvedenej ľudovej múdrosti vychádza i tretia navrhovaná forma viacgeneračnej solidarity v rodinách, a to je tzv. dávka – tretí groš. Ide o príspevok k dôchodkom ľuďom, ktorí vychovali deti, čo prispievajú do dôchodkového systému. Je v záujme spoločnosti a štátu, aby podporovala rozhodovanie mať deti, a rodičia, ktorí majú viac detí, preberajú na seba viac zodpovednosti, starostlivosti, ale i nákladov spojených s ich výchovou. Je preto spravodlivé, aby existoval model, ktorý im tieto náklady ďalšia generácia, keď začne pracovať, vráti a bude sa takto s nimi solidarizovať. Legislatívnotechnicky je návrh zákona koncipovaný tak, aby nedochádzalo k tzv. nepriamej novelizácii iných právnych predpisov. Samotný text základného zákona o podpore viacgeneračnej solidarity v rodinách deklaruje účel zákona, vymedzuje jeho predmet a základné pojmy a ustanovuje formy podpory. Navrhovaná úprava predstavuje rozširovanie právneho priestoru pre ochranu rodiny, ktorý požaduje čl. 41 Ústavy Slovenskej republiky. Navrhovaný zákon je preto v súlade s Ústavou Slovenskej republiky a s medzinárodnými zmluvami a inými medzinárodnými dokumentmi, ktorými je Slovenská republika viazaná. Navrhované formy podpory viacgeneračnej solidarity budú mať vplyv na bezprostrednú tvorbu i výdaje štátneho rozpočtu a rozpočtu Sociálnej poisťovne. Na druhej strane z dlhodobého hľadiska podpora viacgeneračnej solidarity v rodinách povedie k úsporám spoločenských zdrojov, ktoré sú potrebné na zabezpečenie starostlivosti ľudí, o ktorých sa bez takejto podpory inak musí napokon postarať štát. Podľa odhadov našich odborníkov bude v takomto strednodobom horizonte návrh zákona rozpočtovo neutrálny a v dlhodobom horizonte bude predstavovať úsporu rozpočtových zdrojov. V závere mi dovoľte, vážení kolegovia, požiadať vás o podporu predmetného návrhu zákona. Ďakujem za pozornosť. Pani podpredsedníčka, skončil som.